Private sektor sal meeste werk skep – Cyril | Netwerk24
Deur Sarel van der Walt 21 November 2019 15:59
Op die lange duur sal die private sektor die meeste van die werksgeleenthede skep wat die land nodig het.
So het pres. Cyril Ramaphosa Donderdag op ’n ontmoeting met die Black Business Council in die Uniegebou in Pretoria gesê. Die vergadering het op versoek van dié organisasie plaasgevind.
Pres. Cyril Ramaphosa praat Donderdag met die Black Business Forum in die Uniegebou in Pretoria. Foto: Presidensie.
Ramaphosa het met die aanvang van die vergadering gesê die Black Business Council is ’n invloedryke stem oor die posisie van die sakegemeenskap rakende sleutelkwessies in die ekonomie.
“As verteenwoordigers van swart sakeondernemings het julle ’n sentrale rol te speel in die nasionale poging om die struktuur van ons ekonomie meer verteenwoordigend, inklusief en tot voordeel van al ons mense te maak,” het Ramaphosa gesê.
“Jul insig is veral belangrik wanneer dit kom by die inwerkingstelling van beleid oor regstellende aksie, wat tot inklusiewe ekonomiese groei en werkskepping sal bydra. Ons moet almal bekommerd wees oor die stadige pas van transformasie in die werkplek, veral in die private sektor.”
Die Black Business Council het nog altyd volgehou ondernemings se aandeelhouers is nie dié ondernemings se enigste verantwoordelikheid nie, sê hy.
“Die sakesektor het ’n ewe belangrike rol te speel om ’n meer inklusiewe ekonomie en gemeenskap te skep.
Ondernemings kan die aandrywers van ontwikkeling wees en ’n rol speel om groot nasionale uitdagings soos armoede en ongelykheid te oorkom.”
Met verwysing na die regering se tweede internasionale beleggingskonferensie wat onlangs in Johannesburg gehou is, sê die president dit is verblydend dat Suid-Afrikaanse maatskappye sowat R262 miljard se beleggings beloof het.
“Wanneer jy in ons ekonomie herbelê, gee dit ook vertroue aan internasionale beleggers om hul geld hierheen te bring. Dit wys ook dat ons land se hervormingsagenda traksie kry,” sê Ramaphosa.
“Dit wys dat die plaaslike sakegemeenskap nie ongeneë is om geld beskikbaar te stel vir nuwe projekte of om bestaande projekte hier uit te brei nie.”
Meer oor: Black Business Council | Pres. Cyril Ramaphosa | Private Sektor | Werkskepping | Politiek
Komitee hoor oor stand van waterlisensies, Eskom, visums
UK-akademici dien op Cyril se ekonomiese adviesraad
Nedlac moet verander, sê minister van arbeid